text: Politi stoppede slagsmål
  21 april 2011 kl. 11.03
  RØMØ. En større gruppe feriegæster kom tidligt i morges i klammeri i Lakolk. Men de 15-20 personer valgte skyndsomst at fortrække, da politiet dukkede op.
  Ingen havde lyst til at tale med de tilkaldte betjente, der ankom til Lakolk kl. 4.41.
  Det er derfor uklart, hvad der havde ført til det store slagsmål, forklarer Syd- og Sønderjyllands Politi til TV SYD.
  Politiet modtog en række anmeldelser om slagsmålet fra vidner til den ophedede diskussion, og lover, at man de kommende dage vil holde et vågent øje med de mange påskegæster på Rømø.
  